Sonuncu fəsil bu sahədə ictimai nəzarət mexanizmini, habelə yarana biləcək mübahisələrin həllini və məsuliyyət növlərini tənzimləyir. Beləliklə, bu qanunun qəbulu aşağıdakı istiqamətlərdə turizmin inkişafına öz müsbət təsirini göstərəcəkdir. Bunları mən sadalamaq istəyirəm. Turizm sənayesi münasibətlərinin tənzimlənməsi üçün normativ-hüquqi baza yaradılacaq. Turizm ərazilərinin idarə olunması təkmilləşdiriləcək, müxtəlif çeşidli, keyfiyyətli, tam kompleks infrastrukturlu turizm xidmətlərinin göstərilməsinə nəzarət mexanizmi güclənəcəkdir. Turizm sahəsində vahid dövlət siyasəti müəyyənləşdiriləcək və bu siyasətin həyata keçirilməsini bu qanun tənzimləyəcəkdir. Turizm sahəsində təsirli, hərtərəfli, sistemləşdirilmiş və birmənalı qavranıla bilən normativ-hüquqi baza yaradılacaq, kooperativ idarəetmə standartları müəyyən ediləcəkdir. Bölgələr üzrə brendləşmə imkanı yaranacaqdır. Turizmin müxtəlif növləri və seqmentləri inkişaf edəcək, bunun hesabına turist səfərləri artacaq. Turizm və rekreasiya zonalarına daxil olan, eləcə də regionda mövcud olan tarixi, mədəniyyət, təbiət abidələrinin qorunması və bərpası işi gücləndiriləcək və onlardan nümayiş obyekti kimi istifadə imkanları artacaqdır. Zonalara daxil olan kəndlərin sosial və iqtisadi inkişafına maraq artacaq, yerli sakinlərin yaşayış tərzinin yaxşılaşmasına, kiçik sahibkarlıq vərdişlərinin və özünüməşğulluğun formalaşmasına əlavə imkanlar yaranacaq.